CELEX: 32019D0488
Language: el
Date: 2019-03-25 00:00:00
Title: Εκτελεστική απόφαση (ΕΕ) 2019/488 της Επιτροπής, της 25ης Μαρτίου 2019, για την τροποποίηση, όσον αφορά τους σταθμούς GSS του νησιού της Αναλήψεως (Ascension) και των νήσων Φόκλαντ, της εκτελεστικής απόφασης (ΕΕ) 2016/413 για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ (Κείμενο που παρουσιάζει ενδιαφέρον για τον ΕΟΧ)

26.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 84/4
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/488 ΤΗΣ ΕΠΙΤΡΟΠΗΣ
         της 25ης Μαρτίου 2019
         για την τροποποίηση, όσον αφορά τους σταθμούς GSS του νησιού της Αναλήψεως (Ascension) και των νήσων Φόκλαντ, της εκτελεστικής απόφασης (ΕΕ) 2016/413 για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου (1), και ιδίως το άρθρο 12 παράγραφος 3 στοιχείο γ),
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση (ΕΕ) 2016/413 της Επιτροπής (2) προβλέπει, στο παράρτημά της, την εγκατάσταση σταθμών GSS στο νησί της Αναλήψεως και στις νήσους Φόκλαντ, εδάφη που εξαρτώνται από το Ηνωμένο Βασίλειο της Μεγάλης Βρετανίας και της Βόρειας Ιρλανδίας (εφεξής «το Ηνωμένο Βασίλειο»).
                  
               
                     (2)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Ως εκ τούτου, το Ηνωμένο Βασίλειο θα μετατραπεί σε τρίτη χώρα και το ενωσιακό δίκαιο θα παύσει να ισχύει όσον αφορά το Ηνωμένο Βασίλειο από την 30ή Μαρτίου 2019, εκτός εάν οριστεί άλλη ημερομηνία σε μια συμφωνία αποχώρησης, ή εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, καθορίσει ομόφωνα μια διαφορετική ημερομηνία.
                  
               
                     (3)
                  
                  
                     Οι περισσότεροι σταθμοί GSS βρίσκονται σε έδαφος κράτους μέλους της Ένωσης για λόγους αναγόμενους κυρίως στην ασφάλεια της Ένωσης και των κρατών μελών της. Η εγκατάσταση και λειτουργία των σταθμών GSS σε έδαφος τρίτης χώρας, ωστόσο, δεν αποκλείεται, αλλά προϋποθέτει τη σύναψη ενδεδειγμένων συμφωνιών με την εν λόγω χώρα, ιδίως στον τομέα της ασφάλειας.
                  
               
                     (4)
                  
                  
                     Δεδομένου ότι το Ηνωμένο Βασίλειο θα θεωρείται τρίτη χώρα από την 30ή Μαρτίου 2019 ή σε άλλη ημερομηνία που θα καθοριστεί σε συμφωνία αποχώρησης ή θα καθοριστεί ομόφωνα από το Ευρωπαϊκό Συμβούλιο σε συμφωνία με το Ηνωμένο Βασίλειο, και ελλείψει ενδεδειγμένων συμφωνιών με το Ηνωμένο Βασίλειο από την ημερομηνία αυτή, είναι σκόπιμο να καταργηθούν οι σταθμοί GSS στο νησί της Αναλήψεως και στις νήσους Φόκλαντ. Πράγματι, ακόμη και αν η ημερομηνία αποχώρησης του Ηνωμένου Βασιλείου τελικά είναι μεταγενέστερη της 30ής Μαρτίου 2019, είναι επιτακτική ανάγκη να ληφθούν υπόψη οι προθεσμίες μεταφοράς και μετακίνησης των διαφόρων εξοπλισμών που αποτελούν τους δύο σταθμούς.
                  
               
                     (5)
                  
                  
                     Συνεπώς, το παράρτημα της εκτελεστικής απόφασης (ΕΕ) 2016/413 θα πρέπει να τροποποιηθεί ανάλογα.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 36 παράγραφος 1 του κανονισμού (ΕΕ) αριθ. 1285/2013,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα της εκτελεστικής απόφασης (ΕΕ) 2016/413, η εγγραφή των σταθμών GSS, στη στήλη «Τοποθεσία και μέτρα εγκατάστασης για την εξασφάλιση της λειτουργίας», οι λέξεις «στο νησί της Αναλήψεως» και «στις νήσους Φόκλαντ,» διαγράφονται.
         
         
            Άρθρο 2
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 30 Μαρτίου 2019.
         
         
            Βρυξέλλες, 25 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 1.
         
            (2)  Εκτελεστική απόφαση (ΕΕ) 2016/413 της Επιτροπής, της 18ης Μαρτίου 2016, για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ (ΕΕ L 74 της 19.3.2016, σ. 45).